ET Euroopa Liidu Teataja C 37/28

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2009/C 37/09)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„FABA DE LOURENZÁ”

EÜ nr: ES-PGI-005-0480-05.07.2005

KPN ( ) KGT ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Subdirección General de Calidad Agroalimentaria y Agricultura Ecológica. Dirección General de Industrias y Mercados Agroalimentarios. Secretaría General de Medio Rural del Ministerio de Medio Ambiente, y Medio Rural y Marino. España Aadress: Paseo Infanta Isabel, 1 E-28071 Madrid Telefon: (34) 913 47 53 94 Faks: (34) 913 47 54 10 E-post: sgcaae@mapa.es

2. Taotlejate rühm:

Nimi: Asociación Cosecheros Asociados de Faba (COAFA) y otros Aadress: Masma — Mondoñedo (Lugo) Telefon: (34) 982 12 10 06 Faks: (34) 982 12 15 52 E-post: — Koosseis: Tootjad/töötlejad (x) Muud ( )

3. Toote liik:

Klass 1.6 — Puuviljad, köögiviljad ja teraviljad töötlemata ja töödeldud kujul

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Faba de Lourenzá”

2.2. Kirjeldus: Kaitstud geograafilise tähisega toode „Faba de Lourenzá” on liblikõieliste kaunviljade (Fabaceae) alla kuuluva hariliku aedoa (Phaseolus vulgaris, L) kaunast eraldatud kuivatatud uba, mille kohalikku sorti tuntakse nime all „Faba Galaica”. Oad on veatud, terved, puhtad ja ettenähtud inimtoiduks.

Geneetiliselt kuulub „Faba Galaica” liigi Phaseolus vulgaris Andidest pärinevasse tüvesse. Seemnetüübi järgi kuulub uba rahvusvahelisse kaubaklassi „Favada”.

Seemne omadused on järgmised:

ühtlast valget värvi, ilma mustrita;

suurus: väga suur (80–120 g/100 seemet);

mõõdud: pikkus 19–26 mm, laius 9–11 mm, paksus 7–8 mm;

kuju: neerukujuline, piklik, pooltäis;

niiskusesisaldus: 14–17 %.

„Faba Galaica” kvalitatiivsed omadused eristavad seda muudest oasortidest ning tarbijad hindavad väga selle sordi erakordset kulinaarset kvaliteeti, mis tuleneb seemne kesta vähesest osakaalust (8–10 %), sordi märkimisväärsest niiskuse imamise võimest (üle 100 %), keetmisomadustest, mille tõttu seemned jäävad protsessi lõpus terveks, ning kreemjast, klompideta viljalihast, mis ei eraldu kestast.

4.3. Geograafiline piirkond: Tootmine toimub töötlemise ja pakkimisega samas piirkonnas, mis hõlmab Lugo provintsi rannikuosa, mida tuntakse nime all A Mariña Luguesa ja mis on jagatud kolmeks halduspiirkonnaks: A Mariña Occidental, A Mariña Central ja A Mariña Oriental, mis hõlmavad järgmisi haldusüksusi: Alfoz, Barreiros, Burela, Cervo, Foz, Lourenzá, Mondoñedo, Ourol, Pontenova (A), Ribadeo, Trabada, Valadouro (O), Vicedo (O), Viveiro ja Xove.

Piirkonda kuuluvad mitmed mägede vahel laiuvad põhja-lõunasuunalised orud, mille pinnas on viljakas, sügav, vett hästi läbilaskev ja keskmiselt kareda struktuuriga ning mille kliimat mõjutavad tugevasti pinnavormid ja mere lähedus.

4.4. Päritolutõend: Toote jälgitavuse tagab selle identifitseerimine tootmise ja turustamise igas etapis.

Spetsifikaadis esitatud tingimuste täitmise kontrollimiseks haldab kontrolliasutus pidevalt ajakohastatavaid registreid põllumajandustootjate ning hoidlate ja pakendajate kohta.

Kaitstud geograafilise tähist „Faba de Lourenzá” võivad kanda üksnes sellised kuivatatud oad, mida kasvatatakse spetsifikaadis ja muudes rakenduseeskirjades sätestatud reeglite kohaselt vastavasse registrisse kantud põllumajandusettevõtetes ja asjaomaste põllumajandustootjate poolt ning millel on ettenähtud omadused.

Samuti võivad kaitstud geograafilise tähist „Faba de Lourenzá” kanda üksnes vastavasse registrisse kuuluvates rajatistes töödeldavad ja/või pakendatavad kuivatatud oad.

Kontrolliasutus inspekteerib kõiki füüsilisi või juriidilisi isikuid, kellele kuuluvad registritesse kantud kinnisvara, põllumajandusettevõtted, hoidlad, rajatised ja tooted, eesmärgiga teha kindlaks, kas kaitstud geograafilist tähist „Faba de Lourenzá” kandvad tooted vastavad spetsifikaadis ja muudes rakenduseeskirjades sätestatud tingimustele.

Registrisse kantud isikutel on ühtlasi kohustus deklareerida kaitstud geograafilise tähise „Faba de Lourenzá” tegelik toodetud ja turustatud kogus, märkides need andmed selleks ettenähtud registritesse. Kontrolliasutus kontrollib pakendajate poolt turustatud koguste ja pakendajaid varustavate põllumajandustootjate toodangu vastavust ning määrab kindlaks ka põllumajandustootjate toodetud koguste ja registrisse kantud maatükkide tootlikkuse vastavuse.

Kogu toodang turustatakse pakendites, mis kannavad kaitstud geograafilisele tähisele osutavat nummerdatud märgist.

4.5. Tootmismeetod: Üksnes liigi Phaseolus vulgaris, L kaunast eraldatud, kohalikku „Faba Galaica” sorti kuivatatud oad, mis on saadud sertifitseeritud seemnetest, asjaomases põllumajandusettevõttes toodetud ja kontrollitult kasutatud seemnetest või kontrolliasutuse registrisse kantud muudes põllumajandusettevõtetes toodetud seemnetest, võivad kanda kaitstud geograafilist tähist „Faba de Lourenzá”.

Maa valmistatakse külvamise jaoks võimalikku hästi ette, kündes, äestades või freesides maapinda risti 2–3 korda ja lisades seejuures vajaminevat väetist. Tuleb rõhutada, et kõnealusest piirkonnast pärineva sõnniku kasutamine on oluline veel tänapäevalgi. Seeme külvatakse mais-juunis 2–5 cm sügavusele.

„Faba Galaica” on lattuba ja seepärast on selle kasvatamisel vajalik paigaldada maapinnale tugiteibad, et taim saaks asjakohaselt areneda. Seda toimingut võib sooritada eri viisidel, sõltuvalt valitud kasvatusmeetodist:

monokultuur: puidust või muust materjalist teibad, mis on ühendatud traadi või köiega ning mille vahele riputatakse nöör või võrk;

maisi ja oa segaviljelus: mais täidab tugiteiba rolli.

Võimalike taimekahjurite ja/või -rünnakute vastu võideldakse järgmiste meetoditega:

rajatiste ja maapinna desinfitseerimine, kui maatükil on varem esinenud võrgendilesti;

umbrohu ja viljelusjääkide koristamine;

taimede jälgimine nende esimestes arenguetappides;

asjakohane istutustihedus, mis võimaldab õhu liikumist;

tervete ja heade idanemisomadustega seemnete kasutamine;

maapinna nõuetekohane väetamine ja lupjamine, liigse lämmastiku vältimine;

maapinna liigse märgumise ja kokkupressimise vältimine;

väike külvisügavus;

külvikorrad raskesti hallatavate haiguste levimise vältimiseks;

liiga varase külvi vältimine.

Taimede töötlemisel järgitakse üldjuhul järgmisi reegleid:

taimi töödeldakse võimalikult vähe, järgides alati tootja poolt soovitatud koguseid;

taimi ei töödelda rohkem kui kaks korda järjest ega segata rohkem kui kahte töötlusvahendit, kui ei ole antud vastavaid tehnilisi soovitusi;

töötlemise ja saagikoristuse vahel hoitakse ohutut ajavahemikku.

Taimi kastetakse sageli väikeste kogustega, et vältida maapinna liigset märgumist, tehes seda võimalikult ühtlaselt ning ennetades terviseriske.

Saaki koristatakse ajavahemikus augusti lõpust novembri lõpuni, kui kaunad on kuivanud. Seda võidakse teha käsitsi, korjates kaunad ükshaaval maast, kui taim on veel mullas, või tõmmates taime mullast välja ja viies selle järeltöötluseks sobivatesse tingimustesse. Hiljem eemaldatakse oad mehaaniliselt või käsitsi kaunadest.

Ubasid ladustatakse ja säilitatakse jahedas ja kuivas ruumis, kus on sobivad hügieeni- ja tervishoiutingimused.

Enne pakendamist kuivatatud oad puhastatakse, sõelutakse ja sorteeritakse ning paigutatakse kärsaklaste tõrjumiseks vähemalt 48 tunniks külmkambritesse, mille temperatuur on alla – 20 °C. Toote säilitamiseks ei kasutata keemilist töötlust.

Turustatavad oad kuuluvad kaunviljade kvaliteedieeskirjaga, mis võeti vastu 16. novembri 1983. aasta määrusega (Hispaania ametlik väljaanne nr 275, 17. november), ettenähtud ekstraklassi või I klassi. Pakendid peavad olema uued, puhtad ja valmistatud sobivast materjalist, et võimaldada toote asjakohast ventilatsiooni, säilitamist ja transporti. Üldiselt pakendatakse oad 0,5 ja 1 kg kogustena.

4.6. Seos piirkonnaga: Ubade kasvatamine on selles piirkonnas äärmiselt oluline. Nende kuulsusest kõneldakse paljudes teostes, nagu „Descripción económica del Reyno de Galicia” (Lucas Labrada, 1804), „Historia fin de siglo. Descripción geográfica e historia de la provincia de Lugo” (Antonio Correa Fernández, 1900) ning „Geografía del Reino de Galicia” (Carreras y Candi, 1936). Vilanova de Lourenzá kohalikus arhiivis leidub andmeid iganädalase turu ja igakuise laada kohta, mis tõendavad oakasvatuse tähtsust kõnealuses piirkonnas. 1960ndate alguses kasvab ubade tootmine olulisel määral La Mariña Luguesa piirkonnas, eelkõige Vilanova de Lourenzás, ning samal ajal hakkavad kõnealused oad turul ja gastronoomiaalases kirjanduses „Fabas de Lourenzá” nime all levima. Oa tähtsuse ja hinnatuse tõttu korraldatakse alates 1991. aastast iga aasta oktoobri esimesel nädalavahetusel „Festa da faba de Lourenzá” nimelist pidu, mille Galicia autonoomse piirkonna valitsus on nimetanud turistidele huvipakkuvaks ürituseks.

Orud, kus uba „Faba de Lourenzá” kasvatatakse, pakuvad üldiselt ubade ning eelkõige sordi „Faba Galaica” kasvatamiseks sobivaimaid looduslikke tingimusi. Lisaks viljakale, sügavale, vett hästi läbilaskvale ja keskmiselt kareda struktuuriga pinnasele (savi- või liivsavimullad) on kliima eriti sobivalt niiskete ja mahedate suvedega (Lourenzás on keskmine temperatuur mais 13,6 °C ja septembris 17,0 °C) ning temperatuur kõigub nii päeval ja öösel kui ka eri päevadel vähe. Need tingimused mõjutavad põhiliselt toote kvaliteeti ning tulemuseks on läikiv, õhukese kesta ja õrna viljalihaga uba, millel on meeldiv tekstuur ja maitse. Seepärast hindavad tarbijad toodet kõrgelt ning selle turuhind on muud päritolu ubade omast kõrgem.

Lisaks on A Mariña Luguesa piirkonna põllumajandustootjad seda kohalikku liiki juba kaua viljelenud, valides igast saagist välja parimad oad. Kohalikud põllumajandustootjad on alati kasutanud traditsioonilisi meetodeid, valinud parimad taimed ning kohandanud tootmismeetodid piirkondlikele tingimustele vastavaks, mille tulemusena on saadud tootmispiirkonnaga erakordselt seotud toode, millel on suurepärased organoleptilised omadused.

Sordi „Faba Galaica” ja määratletud tootmispiirkonna tihedat seotust on kinnitatud uurimuses (mille viis läbi Consejo Superior de Investigaciones Científicas), milles järeldatakse, et kõnealuse sordi kaubanduslikud omadused (eelkõige kesta osakaal ja niiskusimavus) on palju paremad, kui uba kasvatatakse määratletud tootmispiirkonnas, võrreldes teiste, lähedalasuvate oakasvatuspiirkondadega.

4.7. Kontrolliasutus:

Nimi: Instituto Galego da Calidade Alimentaria (Ingacal) Aadress: Rúa Fonte dos Concheiros 11, bajo E-15703 Santiago de Compostela Telefon: (34) 981 54 00 55 Faks: (34) 981 54 00 18 E-post: sxca.agri@xunta.es

4.8. Märgistus: Kaitstud geograafilise tähise „Faba de Lourenza” all turustatavatel kuivatatud ubadel peab pärast sertifitseerimist olema iga tootja/pakendaja tunnusmärgile vastav kaubanduslik märgis ja KGT märgis, millel on esitatud kontrolliasutuse heakskiidetud ja väljastatud vastava nummerdusega tähtnumbriline kood ning kaitstud geograafilise tähise „Faba de Lourenza” ametlik logo.

Nii kaubanduslikul märgisel kui ka toote nimetuse märgisel peavad olema esitatud sõnad „Indicación Geográfica Protegida Faba de Lourenzá”.

(1) ELT L 93, 31.3.2006, lk 12.